আসাদুজ্জামান নূর: না, নীলফামারীতে কিছুদিন পড়েছি। পরে একটা গোলমাল হলো, গোলমালের কারণে ওই কলেজ ছেড়ে দিয়ে রংপুরে ভর্তি হলাম। কারমাইকেলে দুই বছর পড়লাম। পড়ার পরে যে রকম ফলাফল হওয়া উচিত ছিল সে রকম হয়নি, যেটা হয় আর কি, যেহেতু পড়াশোনায় আমার মনোযোগ কম ছিল। এমনিতে অল্প পড়লেই ভালো রেজাল্ট করতাম, কিন্তু পড়ার দিকে খুব একটা ঝোঁক ছিল না। বাইরের বই-টই পড়তাম বেশি। তো বাবা-মা আবার নিয়ে এলেন নীলফামারীতে। নীলফামারীতে আসার পর যেটা হলো, ছাত্র-রাজনীতির সাথে বেশি করে জড়িয়ে পড়লাম।